Ir-Regolament MSU jirrikjedi li l-Kummissjoni twettaq rieżami mifrux tal-applikazzjoni ġenerali tar-Regolament MSU, b’enfasi fuq l-identifikazzjoni tal-impatt potenzjali fuq il-funzjonament bla problemi tas-suq intern. Dan ir-rapport janalizza fil-qosor l-aspetti ċentrali tar-Regolament MSU u tal-applikazzjoni tiegħu filwaqt li jelenka s-sejbiet ewlenin. Id-dokument ta’ ħidma tal-Kummissjoni li jakkumpanjah jagħti tagħrif aktar fil-fond b’rabta mas-suġġetti diskussi. Minħabba l-istadju bikri tal-MSU, mhux l-aspetti kollha elenkati fil-mandat ta’ rieżami tal-Kummissjoni stipulati fl-Artikolu 32 tar-Regolament MSU setgħu jiġu vvalutati bl-istess livell ta’ dettall. Minħabba l-kamp ta’ applikazzjoni tal-mandat ta’ rieżami fir-Regolament MSU, dan ir-rapport jikkonċentra fuq il-qafas leġiżlattiv, istituzzjonali u proċedurali tal-MSU. Il-Kummissjoni tinsab sodisfatta bil-valutazzjonijiet l-oħra li qegħdin jitwettqu bħalissa, bħall-Programm ta’ Valutazzjoni tas-Settur Finanzjarju (Financial Sector Assessment Programme – FSAP) tal-Fond Monetarju Internazzjonali li jinsab għaddej bħalissa, il-verifiki ta’ konverġenza mill-Awtorità Bankarja Ewropea (EBA – European Banking Authority) u d-diversi rieżamijiet mill-Qorti Ewropea tal-Awdituri, li huma kumplimentarji għal dan ir-rapport, u se jikkontribwixxu għal valutazzjoni komprensiva tal-MSU li tinvolvi aspetti u perspettivi differenti.

Il-mekkaniżmu ta’ rikors disponibbli kontra deċiżjonijiet tal-BĊE — il-Bord Amministrattiv ta’ Reviżjoni (ABoR – Administrative Board of Review) — huwa użat b’mod attiv minn dawk milquta u l-BĊE jsostni li l-opinjonijiet tiegħu kellhom influwenza fil-prattika superviżorja tal-BĊE li tmur lil hinn mill-każijiet individwali li dawn jirrigwardaw. Dan ir-rapport ma sab l-ebda evidenza ta’ nuqqasijiet. Ikun ta’ siwi li jittieħed vantaġġ mill-ġurisprudenza dejjem tikber żviluppata mill-ABoR billi tkun żgurata aktar trasparenza fil-konfront tal-ħidma mwettqa mill-ABoR, pereżempju permezz tal-pubblikazzjoni fuq is-sit web tal-BĊE ta’ sommarji ta’ deċiżjonijiet tal-ABoR u b’osservanza xierqa tar-regoli ta’ kunfidenzjalità.

Il-MSU bħala sistema tikkonsisti mill-inkarigar tal-BĊE fil-livell ċentrali sabiex jiżgura l-funzjonament u l-effiċjenza kumplessivi tas-sistema, u mill-NCAs bħala saff deċentralizzat. Ir-Regolament MSU jistabbilixxi qsim ċar tar-responsabbiltajiet. Jinkariga lill-NCAs biex jassistu lill-BĊE fl-azzjonijiet superviżorji kollha tiegħu u jaħtarhom bħala dawk primarjament responsabbli għas-superviżjoni ta’ istituzzjonijiet anqas sinifikanti (LSIs – Less Significant Institutions). Il-BĊE, bl-assistenza tal-NCAs, iwettaq superviżjoni diretta ta’ istituzzjonijiet sinifikanti (SIs – Significant Institutions), jadotta deċiżjonijiet marbutin ma’ proċeduri komuni, jissorvelja l-konsistenza tas-superviżjoni tal-NCAs fuq l-LSIs, jagħti struzzjonijiet lill-NCAs u jista’ jieħu f’idejh is-superviżjoni diretta tal-LSIs.

Il-proċeduri komuni għall-awtorizzazzjonijiet u għall-valutazzjoni tal-akkwiżizzjonijiet jirrappreżentaw kompitu li joffri sfida għall-BĊE, minħabba l-iskadenzi qosra applikabbli, l-għadd kbir ta’ deċiżjonijiet u l-kumplessità tal-valutazzjoni ta’ proposti ppreparati minn NCAs abbażi ta’ 19-il qafas ġuridika nazzjonali differenti. Dawn il-proċeduri intrinsikament joqogħdu fuq kooperazzjoni mill-qrib bejn il-BĊE u l-NCAs. Tali kooperazzjoni hija ta’ obbligu fl-MSU u għandha titwettaq mill-partijiet kollha, in bona fide u fl-istadji kollha (jiġifieri l-istadju ta’ approvazzjoni inizjali kif ukoll il-verifika tal-konformità b’mod kostanti). Il-BĊE u l-NCAs għamlu biċċa xogħol notevoli u rnexxielhom joħolqu għodod u proċeduri li jgħinu lill-BĊE jwettaq il-kompiti tiegħu fiż-żmien ristrett applikabbli. L-evoluzzjoni ta’ proċeduri komuni turi li l-fiduċja reċiproka bejn il-BĊE u l-NCAs qed tiżdied, u b’hekk tappoġġja b’mod kostruttiv il-funzjonament tal-MSU.

C. Twettiq ta’ kompiti superviżorji

Matul il-fażi tal-bidu tiegħu, il-BĊE ffoka li jikseb għarfien tas-sitwazzjoni prudenzjali ta’ entitajiet taħt superviżjoni, u kienu relattivament ftit l-okkażjonijiet li fihom eżerċita s-setgħat tiegħu ta’ sanzjonar u infurzar. L-effettività tal-qafas ta’ sanzjonar u infurzar għalhekk jeħtieġ li tiġi vvalutata aktar mill-qrib ladarba tiġi akkumulata esperjenza prattika aktar estensiva. Sabiex il-qafas ta’ sanzjonar jiġi implimentat b’mod effettiv, huwa kruċjali li kemm il-BĊE kif ukoll l-NCAs ikomplu jikkooperaw in bona fide.

B’mod partikolari: il-possibbiltà ta’ influwenza fuq ir-riżerva tal-banek għal self improduttiv

Il-BĊE rnexxielu japplika fi żmien qasir ħafna SREP (SREP – Supervisory Review and Evaluation Process) unitarju għall-SIs kollha, ibbażat fuq metodoloġija komuni li tinkorpora l-aqwa prattiki. L-eżerċizzji tal-SREP tal-2015 u l-2016 rawmu livelli tal-kapital miżjuda fil-banek, u rrinforzaw aktar l-istabbiltà u r-reżiljenza tas-sistema bankarja taż-Żona tal-Euro. Barra minn hekk, il-BĊE ta prova li huwa organizzazzjoni adattabbli u li titgħallem billi indirizza nuqqasijiet u inkorpora malajr żviluppi regolatorji fil-metodoloġija tiegħu. F’dan is-sens, il-kisbiet tal-BĊE b’rabta mal-SREP huma notevoli u l-isforzi tal-BĊE jintlaqgħu b’sodisfazzjon kbir.

Il-BĊE stabbilixxa b’suċċess proċedura robusta sabiex jivvaluta mudelli interni. Kollox ma’ kollox, l-evidenza disponibbli tissuġġerixxi li l-proċess tal-BĊE għall-approvazzjoni ta’ mudelli interni huwa wieħed rigoruż u ġestit tajjeb. Dan se jtejjeb il-kredibbiltà tal-mudelli interni użati minn banek taħt is-superviżjoni tal-MSU u konsegwentement il-fiduċja tal-investituri fl-adegwatezza tar-rekwiżiti kapitali tal-banek u fl-aħħar mill-aħħar fir-reżiljenza tagħhom. Ir-Reviżjoni Mmirata ta’ Mudelli Interni (proġett TRIM – Targeted Review of Internal Models) hija kkunsidrata wkoll bħala investiment superviżorju tajjeb li għandu jwassal għal kundizzjonijiet ekwi mtejba u armonizzazzjoni akbar ta’ prattiki superviżorji.

Is-settur tal-LSI huwa varjat ħafna u tħalla apposta taħt is-superviżjoni diretta tal-NCAs, bil-BĊE inkarigat mis-sorveljanza tal-kondotta tas-superviżjoni mill-NCAS sabiex jiżgura konsistenza ta’ riżultati superviżorji u applikazzjoni konsistenti ta’ standards superviżorji għoljin. Ir-rwol ta’ sorveljanza tal-BĊE huwa strumentali sabiex tissawwar tali kondotta sa tali punt li jiżgura implimentazzjoni koerenti u konsistenti ta’ regoli prudenzjali. Il-BĊE jista’ jieħu f’idejh superviżjoni diretta tal-LSIs, meta jkun meħtieġ li tiġi żgurata applikazzjoni konsistenti ta’ standards superviżorji għoljin. Minħabba dan il-qafas, il-BĊE għandu jsib bilanċ bejn armonizzazzjoni minn naħa waħda u flessibbiltà u proporzjonalità min-naħa l-oħra. L-armonizzazzjoni tfisser l-iżgurar ta’ livell suffiċjenti ta’ konverġenza fir-rigward tal-approċċ superviżorju applikat għal-LSIs fi Stati Membri parteċipanti u bejn LSIs u SIs fi Stati Membri parteċipanti. Dan jimplika l-iżvilupp ta’ approċċi komuni għas-superviżjoni tal-LSIs f’kompetenzi ewlenin tal-NCAs.

Il-flessibbiltà u l-proporzjonalità jfissru li l-NCAs huma kapaċi jadattaw l-attivitajiet superviżorji tagħhom għad-daqs, il-kumplessità u r-riskju tal-istituzzjonijiet rispettivi. F’dan il-kuntest, b’mod partikolari l-isforzi tal-BĊE li jiżviluppa metodoloġija SREP għal-LSIs li hija bbażata fuq il-metodoloġija SREP għall-SIs, iżda tinkorpora karatteristiċi li jippermettu l-proporzjonalità u l-flessibbiltà superviżorja, jintlaqgħu b’sodisfazzjon kbir.

Twettiq ta’ funzjonijiet makroprudenzjali

Is-setgħat u għodod makroprudenzjali fis-CRD-CRR huma relattivament ġodda, b’esperjenza limitata akkwistata minn NCAs u awtoritajiet maħtura fir-rigward tal-applikazzjoni tagħhom. Is-setgħat makroprudenzjali addizzjonali tal-BĊE jistgħu jiġu vvalutati b’mod tajjeb biss fil-kuntest ta’ analiżi aktar estensiva tal-użu tas-setgħat makroprudenzjali minn awtoritajiet nazzjonali. F’dan l-istadju ma jidhirx li hemm ostakli ewlenin għall-BĊE sabiex jipparteċipa fil-koordinazzjoni ta’ miżuri makroprudenzjali fl-Unjoni Bankarja, u lanqas għall-eżerċitar tas-setgħat supplimentari tiegħu. Skedi taż-żmien għall-proċeduri jippreżentaw sfida kbira, iżda — bħal f’ċirkostanzi oħrajn — jistgħu jiġu ġestiti permezz ta’ kooperazzjoni f’waqtha xierqa.

Madankollu hemm ċerti mistoqsijiet miftuħa fir-rigward tal-ambitu ta’ għodod makroprudenzjali, kif ukoll l-interazzjoni bejn għodod varji li jistgħu jintużaw għal skopijiet makroprudenzjali u l-kompetenzi korrispondenti tal-awtoritajiet rilevanti. Aspett wieħed, jiġifieri l-użu tal-miżuri tal-Pilastru 2 għal skopijiet makroprudenzjali qiegħed attwalment jiġi kkunsidrat mill-koleġiżlaturi, abbażi tal-proposta tal-Kummissjoni ta’ Novembru 2016 dwar ir-reviżjoni tas-CRD, li l-bidliet proposti fiha jipprevedu l-projbizzjoni tal-użu ta’ rekwiżiti tal-Pilastru 2 għall-indirizzar ta’ riskji makroprudenzjali u sistemiċi.

D. Relazzjoni ma’ korpi rilevanti oħra

Fit-twettiq tar-responsabbiltajiet superviżorji tiegħu, il-BĊE jinteraġixxi mill-qrib ma’ entitajiet Ewropej u internazzjonali oħra. Il-kooperazzjoni effettiva hija meħtieġa sabiex ikun żgurat li l-MSU jeżerċita l-mandat tiegħu filwaqt li jikkontribwixxi għal ġestjoni effettiva tal-kriżijiet bankarji u għal konverġenza superviżorja usa’ fil-livell tal-UE u internazzjonali. Ir-raba’ tema tar-rieżami tal-Kummissjoni hija l-iffukar fuq l-interazzjoni bejn il-BĊE u l-EBA, il-Bord Ewropew dwar ir-Riskju Sistemiku (BERS), il-Bord Uniku ta’ Riżoluzzjoni (SRB), dawk li jiffissaw l-istandards internazzjonali (il-Bord għall-Istabbiltà Finanzjarja – FSB u l-Kumitat ta’ Basel dwar is-Superviżjoni Bankarja – BCBS), u l-Kummissjoni Ewropea minħabba r-rwol tagħha f’rabta mal-kwistjonijiet koperti mill-MSU u dawn il-korpi l-oħra.

Interazzjoni mal-Awtorità Bankarja Ewropea – konverġenza superviżorja u testijiet tal-istess

Ir-Regolament MSU ma bidilx ir-rwol u s-setgħat tal-BĊE, li jibqa’ dak ta’ aġenzija regolatorja responsabbli mit-tlestija u mill-ġestjoni tal-Ġabra Unika tar-Regoli tas-settur bankarju fl-UE, kif ukoll mill-iżgurar tal-applikazzjoni konsistenti tal-Ġabra Unika tar-Regoli. Il-BĊE huwa obbligat li jikkonforma mar-regoli tal-EBA. Madankollu, għandu jkun rikonoxxut li l-BĊE jkollu jimplimenta r-regoli tal-EBA permezz tal-istrumenti tiegħu stess, u dan jaf ikollu effett fuq l-EBA minħabba l-applikazzjoni estiża tal-istrumenti tal-BĊE għal 19-il Stat Membru. Huwa rrakkomandat li fir-regoli tiegħu stess, inklużi dawk adottati fil-forma ta’ Regolamenti, il-BĊE jirreferi għar-regoli korrispondenti tal-EBA jew għal flussi ta’ xogħol tal-EBA kontinwi rilevanti. Huwa rrakkomandat ukoll li l-BĊE jikkoordina mill-qrib l-inizjattivi ta’ implimentazzjoni tiegħu stess fir-rigward kemm tal-kontenut kif ukoll tal-iskeda taż-żmien ma’ dawk tal-EBA. Barra minn hekk, sabiex ikunu evitati duplikar u inkonsistenzi fl-interpretazzjoni tal-Ġabra Unika tar-Regoli, il-BĊE huwa mistieden sabiex jikkoopera mill-qrib mal-EBA u jagħmel kull sforz sabiex jevita li l-għodda tiegħu stess għall-Mistoqsijiet u Tweġibiet tkopri kwistjonijiet li għandhom jiġu indirizzati mill-EBA jew tikkontradixxi risposti diġà mogħtija mill-EBA.

L-intenzjoni tal-BĊE li jiżgura konformità sħiħa tal-MSU mal-Linji Gwida u mar-Rakkomandazzjonijiet tal-EBA tintlaqa’ b’sodisfazzjon. Il-BĊE huwa mħeġġeġ ikompli jistinka għal konformità sħiħa mal-Linji Gwida u r-rakkomandazzjonijiet tal-EBA, inkluż mar-rispons mill-ħidma ta’ konverġenza tal-EBA.

Fl-istess ħin, l-introduzzjoni tal-MSU pprovdiet opportunità għal progress aktar mgħaġġel fl-insegwiment ta’ konverġenza superviżorja. Il-BĊE ta’ spiss jiffaċilita l-koordinazzjoni ta’ pożizzjonijiet bejn l-NCAs tal-MSU fl-iżvilupp ta’ riżultati regolatorji tal-EBA, u jipprovdi kompetenza ta’ valur fil-livelli kollha tal-proċess ta’ teħid ta’ deċiżjonijiet. Il-BĊE huwa mħeġġeġ li jkun proattiv b’mod konsistenti fil-flussi tax-xogħol kollha tal-EBA, speċjalment fejn dan huwa mitlub espliċitament mill-EBA.

Il-BĊE huwa wkoll involut mill-qrib fil-kuntest tat-test tal-istress fl-UE kollha. Ladarba l-istress test huwa eżerċizzju konġunt li fih ir-responsabbiltajiet jitqassmu b’mod ċar, huwa meħtieġ li l-awtoritajiet kompetenti kollha involuti (inkluż il-BĊE) u l-EBA jikkooperaw mill-qrib ma’ xulxin.

Kooperazzjoni mal-Bord Ewropew dwar ir-Riskju Sistemiku – konverġenza makroprudenzjali

Il-kooperazzjoni bejn il-BĊE fil-kapaċità superviżorja tiegħu u l-BERS hija meħtieġa sabiex tkun żgurata koerenza bejn il-kompiti tal-BĊE u l-koordinazzjoni makroprudenzjali kumplessiva tal-UE fil-BERS. L-interazzjoni u kooperazzjoni bejn il-kumitati tekniċi tal-BERS u l-MSU tjiebet matul iż-żmien, speċjalment fir-rigward ta’ skambju ta’ informazzjoni u l-evitar ta’ duplikazzjoni tax-xogħol, iżda l-ambitu u l-fokus tagħhom jibqgħu differenti. Ir-rieżami tar-Regolamenti BERS jipproponi li tiġi fformalizzata r-rappreżentanza istituzzjonali tal-BĊE fil-kapaċità superviżorja tiegħu fl-istruttura ta’ governanza tal-BERS u li tittejjeb aktar il-koordinazzjoni tal-attivitajiet tagħhom.

Kooperazzjoni mal-Bord Uniku ta’ Riżoluzzjoni – intervent bikri u skattar tar-riżoluzzjoni

Sa minn mindu, f’Jannar 2016, l-SRB ġie stabbilit bħala l-awtorità ta’ riżoluzzjoni tal-Unjoni Bankarja, il-MSU u l-SRB iridu jikkooperaw mill-qrib. Ġie ffirmat Memorandum ta’ Qbil li jippermetti l-iskambju ta’ informazzjoni meħtieġa sabiex l-SRB jipprepara u jieħu azzjonijiet ta’ riżoluzzjoni. L-azzjonijiet fl-2017 fir-rigward ta’ diversi banek inadempjenti wrew li l-kooperazzjoni ħadmet tajjeb. L-esperjenza minn każijiet reċenti se tgħin lill-atturi kollha involuti biex itejbu aktar l-applikazzjoni prattika tar-regoli u t-tħaddim tas-sistema. Fost il-kwistjonijiet li jinvolvu l-MSU, dan jikkonċerna pereżempju l-modalitajiet prattiċi tal-kooperazzjoni u l-iskambju tal-informazzjoni bejn l-entitajiet Ewropej u nazzjonali kollha involuti fl-intervent bikri u fir-riżoluzzjoni, fil-proċeduri li jwasslu għal deċiżjoni dwar jekk bank hux qed ifalli jew probabbilment se jfalli u fl-użu ta’ analiżijiet tal-kwalità tal-assi sabiex jiġi ddeterminat jekk il-kundizzjonijiet għal rikapitalizzazzjoni prekawzjonarja jkunux ġew issodisfati. Fid-dawl ta’ aktar esperjenza li kulma jmur qed tinkiseb fil-prattika, huwa importanti li l-qafas ta’ kooperazzjoni jkun ivvalutat b’mod kostanti u jittejjeb, jekk ikun hemm bżonn. Il-Kummissjoni se tibqa’ tikkoordina mal-MSU u mal-SRB għal dawn il-finijiet, fir-rigward tat-tħaddim kumplessiv tal-mekkaniżmu ta’ riżoluzzjoni, u inkluż ukoll mill-perspettiva tal-qafas tal-UE għall-għajnuna mill-Istat.

Meta jkunu ppjanati miżuri ta’ intervent bikri biex jittieħdu mill-BĊE fir-rigward ta’ istituzzjoni taħt superviżjoni li l-SRB ikun l-awtorità ta’ riżoluzzjoni tagħha, tali miżuri għandhom ikunu notifikati lill-SRB, li jista’ jħejji r-riżoluzzjoni tal-istituzzjoni kkonċernata u flimkien mal-BĊE, iwettaq monitoraġġ mill-qrib tal-konformità mal-miżuri ta’ intervent bikri. Ġew osservati xi inkonsistenzi fil-qafas ġuridiku għall-miżuri ta’ intervent bikri u dawn jistgħu jkunu indirizzati billi jiġi ċċarat l-użu tas-setgħat ta’ intervent bikri meta dawn ikunu sovrapposti fuq is-setgħat superviżorji. Barra minn hekk, jista’ jkun previst li s-setgħat ta’ intervent bikri jiġu stipulati direttament fir-Regolament li jistabbilixxi l-Mekkaniżmu Uniku ta’ Riżoluzzjoni, sabiex il-BĊE jkun jista’ juża s-setgħat previsti fil-liġi direttament applikabbli tal-Unjoni. Sakemm isiru tali kjarifiki fil-liġi, inkluż dwar il-każijiet li jiskattaw intervent bikri, huwa rrakkomandat li l-BĊE jiżviluppa l-istrateġija ta’ ġestjoni ta’ kriżi tiegħu, speċjalment billi jiddefinixxi ċ-ċirkostanzi li jeħtieġu miżuri ta’ intervent bikri, u jikkomunika b’mod ċar lill-SRB il-miżuri kollha indirizzati lill-istituzzjonijiet b’sitwazzjoni finanzjarja li sejra għall-agħar, sabiex jingħata lok għal kooperazzjoni aktar effettiva.

Fl-aħħar nett, il-BĊE bħala l-awtorità kompetenti għandu s-setgħa li jiddetermina meta istituzzjoni taħt is-superviżjoni tiegħu tkun qed tfalli jew probabbilment se tfalli (FOLF – failing or likely to fail). Iddeterminar bħal dan huwa prekundizzjoni għall-iskattar tar-riżoluzzjoni, u l-mod ta’ kif dan jiġi eżerċitat għandu jkun eżaminat fir-rieżamijiet tal-SRM fil-futur.

Parteċipazzjoni fil-Kumitat ta’ Basel dwar is-Superviżjoni Bankarja u l-Bord għall-Istabbiltà Finanzjarja – konverġenza regolatorja internazzjonali

Jintlaqa’ b’sodisfazzjon li l-BĊE kiseb u qed juża b’mod attiv l-istatus ta’ sħubija tiegħu fl-FSB u l-BCBS, il-korpi li jiffissaw l-istandards internazzjonali rilevanti. F’din il-kapaċità, il-BĊE jista’ jikkontribwixxi b’mod attiv għall-iffissar tal-istandards internazzjonali rilevanti għas-settur bankarju b’mod aktar influwenti mill-EBA jew mill-Kummissjoni, li għandhom biss status ta’ osservaturi fil-BCBS. Il-kisba ta’ allinjament sħiħ tal-input tal-membri Ewropej f’Basel tibqa’ xorta waħda sfida, iżda l-isforzi tal-BĊE f’dan ir-rigward, f’kooperazzjoni mal-Kummissjoni, huwa importanti u għaldaqstant għandu jitħeġġeġ.